b'\n_START_ARTICLE_\nVilius Orvidas\n_START_PARAGRAPH_\nVilius Orvidas (1952\xc2\xa0m. rugpj\xc5\xab\xc4\x8dio 18 d.\xc2\xa0\xe2\x80\x93 1992\xc2\xa0m. rugpj\xc5\xab\xc4\x8dio 5 d.)\xc2\xa0\xe2\x80\x93 Lietuvos menininkas akmenta\xc5\xa1ys, Orvid\xc5\xb3 akmens muziejaus \xc4\xafk\xc5\xabr\xc4\x97jas.\n_START_SECTION_\nBiografija\n_START_PARAGRAPH_\nVilius Orvidas gim\xc4\x97 Garg\xc5\xbedel\xc4\x97s kaime, Salant\xc5\xb3 apskrityje. Paveld\xc4\x97jo i\xc5\xa1 t\xc4\x97vo Kazimiero Orvido ir senelio Jono Orvido akmens apdirbimo men\xc4\x85. Kurdavo originalius antkapinius paminklus bei savo i\xc5\xa1skirtiniu stiliumi pasi\xc5\xbeymin\xc4\x8dias skulpt\xc5\xabras. Sistemini\xc5\xb3 meno studij\xc5\xb3 netur\xc4\x97jo, nors t\xc4\x97vo pra\xc5\xa1omas band\xc4\x97 gauti Liaudies Meistro vard\xc4\x85. Sodyb\xc4\x85, kurioje gyveno ir dirbo, pavert\xc4\x97 originaliu muziejumi - ekspozicija po atviru dangumi. Tarybinei vald\xc5\xbeiai persekiojant nuolatos kildavo gr\xc4\x97sm\xc4\x97, jog bus sunaikintas savavali\xc5\xa1kai kuriamas muziejus, kuriame dominavo religin\xc4\x97 tema. Paklaustas nuo ko viskas prasid\xc4\x97jo, Vilius atsakydavo jog apsi\xc4\x97m\xc4\x97 "gelb\xc4\x97ti" akmenis ir \xc4\x85\xc5\xbeuolus. Ne vienas tuometinis sunkve\xc5\xbeimio vairuotojas gerai \xc5\xbeinojo keli\xc4\x85 \xc4\xaf Viliaus sodyb\xc4\x85 ir tai, jog u\xc5\xbe akmen\xc5\xb3 priekab\xc4\x85 jis sumok\xc4\x97s, kiek papra\xc5\xa1ytas. Vilius Orvidas da\xc5\xbenai min\xc4\x97davo, jog k\xc5\xabrybini\xc5\xb3 id\xc4\x97j\xc5\xb3, bei s\xc4\x85moningo gyvenimo apsisprendimui tur\xc4\x97jo \xc4\xaftakos \xc5\xbdemaitijos m\xc4\x85stytojas Justinas Mikutis, kuris lankydavosi sodyboje. Prasid\xc4\x97jus Atgimimui, sodyba tapo dideliu traukos centru jaunimui, menu besidomintiems \xc5\xbemon\xc4\x97ms bei sve\xc4\x8diams i\xc5\xa1 u\xc5\xbesienio. Vasaromis, o v\xc4\x97liau ir \xc5\xbeiemos metu, gaus\xc5\xabs b\xc5\xabriai \xc5\xbemoni\xc5\xb3, neretai turintys priklausomyb\xc4\x99 nuo alkoholio ar narkotik\xc5\xb3, dvasin\xc4\x97s ar socialin\xc4\x97s u\xc5\xbeuov\xc4\x97jos ie\xc5\xa1kantys, neribotam laikui apsistodavo sodyboje. Vienu metu sodyboje nakvynei susirinkdavo iki 100 lankytoj\xc5\xb3 \xc4\xaf k\xc4\x85 Vilius atsakydavo - "a\xc5\xa1 \xc4\x8dia nieko netvarkau, tegu Auk\xc5\xa1\xc4\x8diausiasis daro" palikdamas savieigai organizacinius ypatumus._NEWLINE_1989 m.\xc2\xa0rugpj\xc5\xab\xc4\x8dio 16 d. Vilius pri\xc4\x97m\xc4\x97 Lietuvos Ma\xc5\xbeesni\xc5\xb3j\xc5\xb3 broli\xc5\xb3 pranci\xc5\xa1kon\xc5\xb3 vienuolio \xc4\xaf\xc5\xbeadus pasirinkdamas brolio Gabrieliaus vard\xc4\x85. _NEWLINE_\xc5\xa0iuo metu sodyb\xc4\x85 pri\xc5\xbei\xc5\xabri Viliaus sesuo Palmyra su \xc5\xa1eima._NEWLINE_Garsus i\xc5\xa1eivijos menininkas Jonas Mekas \xc5\xbeav\xc4\x97damasis Orvido k\xc5\xabryba, si\xc5\xabl\xc4\x97 sodyb\xc4\x85 paskelbti UNESCO pasaulio paveldo objektu.'